Két év alatt átlagosan 55 százalékkal emelkedtek a bérek a BUD-csoportnál

Márciustól a korábbihoz képest átlagosan 15,5 százalékkal megemelt bért kapnak a Budapest Airport, a BUD Security Kft. és a RÜK Kft. munkavállalói. Ezzel együtt az elmúlt két évben – 2022 februárjától számítva – átlagosan 55 százalékkal nőtt a BUD-csoport dolgozóinak alapbére, amit bónusz, karácsonyi jutalom és munkába járási támogatás is kiegészít.

A Budapest Airport vezetősége számára fontos, hogy a nehéz gazdasági körülmények és az elmúlt éveket jellemző magas infláció mellett is támogatni tudja a munkavállalók anyagi stabilitását. Ennek érdekében a vállalat folyamatosan nyomon követi Magyarország gazdasági helyzetét, és az infláció mértékére való tekintettel az elmúlt két évben négy részletben emelte a munkavállalói béreket. 2022 márciusában átlagosan 13 százalékkal (bizonyos munkakörök esetében 15 százalékkal), októberben pedig a következő évi emelés egy részét előre hozva további 10 százalékkal nőtt a vállalatcsoport munkatársainak fizetése. 2023 márciusában a repülőtér-üzemeltető végrehajtotta a béremelés második részét is, amely akkor további 7 százalékos növekedést jelentett. Az idei év egyösszegű, átlagosan 15,5 százalékos béremelése márciustól lépett érvénybe; az első megemelt bér április elején érkezett. Az elmúlt két év bérfejlesztése összességében azt jelenti, hogy a BUD-csoport munkatársai átlagosan 55 százalékkal keresnek többet idén márciustól, mint 2022 februárjában.

Az idei béremelési csomag részeként tovább emelkedik a karácsonyi jutalom, valamint bizonyos munkakörök esetében a bónusz összege is. A munkába járási támogatást a Budapest Airport a továbbiakban is fenntartja; a Budapesten kívülről, autóval közlekedők támogatása 20 Ft/km, a Budapest közigazgatási határán belül élők pedig havi bruttó 14 286 forint utazási költségtérítésre jogosultak, amelynek nettója meghaladja a havi tömegközlekedési bérlet, vagy fedezi a Pest vármegyebérlet árát. A város közigazgatási határán kívülről, vonattal vagy busszal ingázóknak a jogszabálynak megfelelő 86%-os bérletártérítés jár.

A Budapest Airport a családokat is támogatja. Jogszabály szerint az apa gyermeke születése esetén 10 munkanap szabadságra jogosult, ebből azonban 5 nap után csupán a távolléti díj 40 százaléka jár. A vállalat ezt a 40 százalékos távolléti díjat – az elmúlt évek gyakorlatát fenntartva - kiegészíti 100 százalékra.

„Az elmúlt években az egész légiközlekedési iparág, így a Budapest Airport is példa nélküli kihívásokkal szembesült. Munkatársaink, a repülőtéri közösség érdeme is, hogy az akadályokat le tudtuk küzdeni, és nemcsak a légikikötő zavartalan működését tudtuk biztosítani, hanem azt is, hogy 2023-ban megkaptuk az Európa legjobb repülőtere címet – hangsúlyozta Zahorán-Pirisi Zsuzsa, a Budapest Airport humánerőforrás vezérigazgató-helyettese. Hozzátette: „Az átlagon felüli bérezéssel és juttatási rendszerrel kollégáink elhivatottságát és kitartását szeretnénk elismerni. Egészségükkel, mentális jóllétükkel is kiemelten törődünk: szűrésekkel, biztosításokkal és egyéb aktivitásokkal támogatjuk őket, hiszen fontos nekünk, hogy hosszú távon számíthassunk a repülőtéri közösségre, úgy, ahogy a munkatársak is számíthatnak a vállalatra.”

Sajtókapcsolat:

* kommunikacio@bud.hu

Eredeti tartalom: Budapest Airport

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12612/ket-ev-alatt-atlagosan-55-szazalekkal-emelkedtek-a-berek-a-bud-csoportnal/